9 Jesu o ne a senola Rara jang mo barutweng ba gagwe mme moragonyana le mo balateding ba gagwe ba mo isagweng? O ne a dira jalo ka ditsela tse pedi: ka dithuto tsa gagwe le ka boitshwaro jwa gagwe. Mma pele re sekasekeng dithuto tsa ga Jesu. Se Jesu a neng a se ruta balatedi ba gagwe se bontsha gore o itse go le gontsi ka dikakanyo tsa ga Rraagwe, maikutlo a gagwe le ditsela tsa gagwe. Ka sekai, Jesu o tshwantshanya Rraagwe le motho yo o lorato yo o nang le letsomane yo o tsamayang a ya go batla nku ya gagwe e le nngwe e e timetseng. Jesu o ne a re fa motho yono a bona nku eo e e timetseng “o ipelela yone thata go na le tse di masome a robongwe le borobongwe tse di sa timelang.” Setshwantsho seno se kaya eng? Jesu o ne a tlhalosa jaana: “Ka tsela e e tshwanang ga se selo se se eletsegang mo go Rre yo o kwa legodimong gore mongwe wa ba bannye bano a nyelele.” (Math. 18:12-14) O ithuta eng ka ga Jehofa mo setshwantshong seno? Le fa ka dinako dingwe o ikutlwa e kete ga o botlhokwa kgotsa o lebetswe, Rraago yo o kwa legodimong o a go kgathalela e bile o amega ka wena. Mo go ene, o “mongwe wa ba bannye bano.”